Worcester F 80 Distinctiones

174 Patiencia est prudens

Patiencia est prudens ad regendum sicut patet adquirendo, conseruando, multiplicando. Nam quo ad primum, paciens nouit soluere debita sua. De hiis que videntur nichil[[1]](#footnote-1) valere, scilicet, de malis pene que sustinet, ut Deus remittat sibi debitum culpe. Et soluendo nichil expendit de suo, sed de hiis que accepit de inimico, utpote de opprobriis et[[2]](#footnote-2) contumeliis, Job 37[:22]: *Ab aquilone aurum venit* tibi.

¶ Secundo, patet in conseruando, qui cum perdit temporalia retinet spiritualia, sed qui impatiens est in amittendo temporalia, effundit eterna, Prou. 19[:19]: *Qui impatiens est sustinebit damnum*.

¶ Tercium patet in multiplicando quia opprobrium committat in aurum. Ipse nempe sicut vrsus ictibus inpinguatur, vt asinus pungitiuis pascitur, vt piscis crescit in aqua salsa. Nobile vincendi est genus paciencia; vincit. Qui patitur; si vis vincere, disce pati. Item paciens potissime inuitatur ad divinum conuiuium. Nam aliqui vocantur per predicatoris vocem, aliqui trahuntur per internam inspirationem, sed aliqui lacerantur ut veniant sicut pacientes per tribulacionem. Vnde dicitur Luc. [14:23]: *Compelle intrare*. Et sicut magna inciuilitas foret alicui respuere cibum quem rex mitteret alicui ad bibendum. Sic ingratitudo est respuere tribulationem quam prius pro nobis Christus gustauit. Et sicut vinum de se forte transendo per species aromaticas efficitur nectar dulce, sic tribulationes mundi si transeant per recordacionem passionis Christi dulcescunt, Can. 8[:2]: *Dabo tibi poculum ex vino condito*. Pati debet homo libenter grauamina presentis vite vt est austeritas penitentie et multiplicitas illa

/fol. 275va/

te miserie. Si operarius vel mercator portat pondus Dei et estus propter modicum lucrum temporale, si miles portat ictus torneamenti propter gloriam transitoriam quando magis Christianus debet pati propter gloriam sempiternam, [1] Pet. 3[:14]: *Si quid patimini propter justitiam, beati*. Et bene dicit quid, scilicet, afflictorium. Nam aliqui volunt esse pacientes,[[3]](#footnote-3) sed sine afflictione, sicut patet de quadam abbatissa, que voluit bene disciplinari, sed cum cauda vulpis. Non dicitur curatus qui non febricitat in die accessionis. Sic nec dicitur paciens qui non turbatur quando caret molestia. Joan vltimo [21:18-19], hi autem quidem, scilicet, passurus est vel martirum vel non.

¶ Et vere omnia deberemus pati propter Christum, quia Rom. 8[:18]: *Non sunt condignæ passiones hujus temporis ad* preteritam culpam que remittitur ad presentem gratiam que immittitur vel *ad futuram gloriam que* promittitur et reuelabitur in nobis. Ideo Psal. [115:12]: *Quid retribuam Dominoi pro omnibus que retribuit mihi?*

¶ Mouet itaque nos ad patiendum pro Christo conformitas mutacionis, [1] Pet. 2[:21]: *Christus passus est pro nobis, vobis relinquens exemplum,* etc. [1] Pet. 4[:1]: *Christo in carne passo, et vos eadem cogitatione armamini*. Secundo, vrget necessitas tollerationis, oportet enim vt quamdiu hic sumus toleremus, [1] Pet. vltimo [5:9]: *Scientes eam quæ in mundo est passionem vestræ fraternitati fieri*. [2] Tim. 3[:12]: *Omnes, qui pie volunt vivere in Christo*, etc. Luc. vltimo [24:46]: Oportuit *Christum pati*. Tercio, allicit ad hoc vtilitas tribulacionis, Rom. 8[:18]: *Non sunt condignæ passiones hujus temporis ad futuram gloriam.*

¶ Ad hoc enim quod homo vtiliter paciatur, requiritur quod hoc fiat innocenter, libenter, gaudenter quod, scilicet, sit innocens in operacione, Job 16[:18]: *Hæc passus sum* ad eis *absque* vlla iniquitate *manus meæ*. Item, quod sit benignitas in toleracione, [1] Pet. 4[:15]: *Nemo vestrum patiatur* sicut *fur* et *homicida*. [2] Macc. 6[:30]: *Propter timorem tuum libenter hæc patior*. Item, si sit iocunditas in persecucione, Act. 5[:41]: *Ibant* apostoli *gaudentes a conspectu concilii*. [1] Pet. 4[:13]: *Communicantes Christi passionibus* congaudete.

1. nichil ] Lambeth, F 128 *corr*. vel F 80. [↑](#footnote-ref-1)
2. et ] Lambeth, F 128 *corr.* in F 80. [↑](#footnote-ref-2)
3. pacientes ] Lambeth, F 128 *corr*. pandentes F 80. [↑](#footnote-ref-3)